Assassin's Creed Unity

Assassin's Creed Unity (בתרגום לעברית: אמונת המתנקש: אחדות) הוא משחק פעולה-הרפתקאות שפותח בידי חברת יוביסופט מונטריאול והופץ בידי יוביסופט. המשחק הוא השמיני בסדרת משחקי Assassin's Creed, והוא משחק ההמשך ל-"Assassin's Creed IV: Black Flag". המשחק מקושר גם למשחק הקודם בסדרה, "Assassin's Creed Rogue", שיצא לדור הקודם של קונסולות המשחקים באותו יום בו יצא "Unity". המשחק יצא ב-11 בנובמבר 2014 לקונסולות המשחקים פלייסטיישן 4, Xbox One ולמערכת ההפעלה Microsoft Windows. עלילת הסיפור עוקבת אחרי נרטיב היסוד של זיכיון משחקי Assassin's Creed ומתרחשת בהיסטוריה בדיונית, שבה יריבות מתמשכת בין שתי חברות סודיות - מסדר המתנקשים ומסדר טמפלרים - מציבה אותן בפני שתי אידאולוגיות שונות ומנוגדות. סיפור המסגרת מתרחש בתקופת המאה ה-21 ועוקב אחר פרוטגוניסט חסר שם, שמצטרף למתנקשים כחניך ועוזר להם לאתר את גופתו של ראש הטמפלרים מהמאה ה-18. הסיפור הראשי מתרחש בפריז במהלך המהפכה הצרפתית בין השנים 1789 ל-1794, ועוקב אחרי המתנקש ארנו דוריאן במאמציו לחשוף את הכוחות האמיתיים שעומדים מאחורי המהפכה, בעוד הוא מחפש נקמה באלה שאחראים לרצח של אביו המאמץ. המשחק שומר על משחקיות העולם הפתוח בנקודת מבט מגוף שלישי, בו בעת שהוא מציג שיפורים במערכת הקרב, בריצה החופשית בסגנון פארקור ובמערכת ההתגנבות. המשחק גם מציג לראשונה אלמנט רב-משתתפים קואופרטיבי לסדרת המשחקים, שמאפשר עד לארבעה שחקנים להשתתף במשימות העלילתיות ולחקור את מפת העולם הפתוח. לאחר יציאתו, המשחק קיבל ביקורות מעורבות ממבקרים. הוא קיבל תשבחות על הגרפיקה, הגדרות ההתאמה החדשות, הרקע ואפיון הדמויות. אולם, נוצרה מחלוקת לגבי נרטיב הסיפור, אופן המשחקיות, עיצוב המשימות ונוסחאתיות הפורמט החדש לריבוי משתתפים. המשחק גם זכה לביקורת שלילית על בעיות גרפיות שונות ועל באגים רבים, מה שהוביל את יוביסופט לפרסם הודעת התנצלות ולשחרר בחינם את חבילת ההרחבה "מלכים מתים", שמשמש כאפילוג הסיפור. שחקנים אשר רכשו את הכרטיס העונתי (שבהמשך בוטל עקב המחלוקת הרבה), קיבלו עותק חינם של משחק נוסף של יוביסופט לבחירתם. למרות הביקורות, המשחק נחל הצלחה מסחרית ומכר למעלה מ-10 מיליון עותקים נכון למאי 2020. המשחק הבא בסדרה, "Assassin's Creed Syndicate", המשיך את הקו העלילתי מהזמנים המודרניים, אך עלילת התקופה ההיסטורית מתרחשת בלונדון של התקופה הוויקטוריאנית. ערך מורחב – Assassin's Creed (סדרת משחקים)#משחקיות "Assassin's Creed Unity" הוא משחק פעולה, הרפתקאות והתגנבות המתרחש בסביבת עולם פתוח וניתן לשחק בו מנקודת מבט בגוף שלישי. המשחק מציג שחזור היסטורי מחודש לעיר פריז בסוף המאה ה-18 בקנה מידה של אחד לאחד. התפאורה מחולקת לשבעה מחוזות עיקריים - הלובר, איל דה לה סיטה, המארה, לה ביבר, האינווליד, הרובע הלטיני והכרס של פריז, והיא כוללת גם את העיירה ורסאי שבפאתי פריז. הקומונה סן-דני (שנקראה "פרנסיאד" בתקופת המהפכה הצרפתית) נכללת בחבילת ההרחבה החינמית "מלכים מתים". מספר משימות צדדיות יכולות להימצא במפת העולם הפתוח וניתן להפעיל אותן דרכה, כמו למשל "סיפורי פריז" בה השחקן נדרש לעזור לדמות שאינה שחקן (לרוב דמות היסטורית) עם בעיה שולית; "מסתורין הרציחות" בה השחקן חוקר זירות רצח מגוונות, אוסף רמזים וחוקר עדי ראייה למציאתו של האשם; ו"החידות של נוסטרדמוס", סדרת חידות שמובילה את השחקן לממצאים עתיקים שיכולים לפתוח פרסים מיוחדים. השחקנים יכולים למצוא גם פריטי אספנות שמפוזרים ברחבי פריז, ביניהם תיבות אוצר, סמלי כובעים וממצאים אחרים שמעניקים פרסים לדוגמת ציוד חדש או שינוי קוסמטי לדמות. מערכת הקרב של המשחק עברה שיפוץ מהמשחקים הקודמים בסדרה, כאשר נעשה שימוש בכוריאוגרפיית סיף כהשראה למערכת החדשה. מערכת ההתגנבות עברה אף היא מספר שיפורים עם תוספות כמו כריעה על הברכיים ונשק שנקרא "להב הפנטום", גרסת המשחק ללהב הנסתר של משחקים קודמים, שמשמש בתפקיד כפול גם כקשת מוצלבת. בנוסף, משימות ההתנקשות הליניאריות ממשחקים קודמים הוזנחו לטובת מראה עיצובי חדש שנקרא "התיבה השחורה", ואיפשר גישה חופשית יותר לדרך בה מבצעים את המשימה לחיסול האויב: השחקן יכול לחקור את הסביבה כדי לאתר נקודות גישה שונות או לעיתים ליצור הסחות דעת שעוזרות לו למילוי המשימה, ולבחור איזו אפשרות מתאימה לו יותר. לצורך הניווט במשחק, התווספו שורות פקודה של "ריצה חופשית למעלה/למטה" על מנת להקל על השחקן לטפס על בניינים, ובכך לאפשר להם לעלות ולרדת בכל רגע נתון. התוספת החדשה להתקהלות גדולה של אנשים מאפשרת לשחקן לנהל אינטראקציות חדשות שזמינות בכל עת, כאשר הקהל עוסק במגוון פעילויות שונות ומופיע באופן טבעי, ולשחקן ניתן לבחור אם לנהל איתם אינטראקציה או לא. כך למשל, ניתן להפחיד קבוצת בריונים על ידי שליפת נשק, ליישב מחלוקת בין שני אזרחים על ידי הריגת אחד מהם או לרדוף אחרי גנב שכייס אחד מעוברי האורח. בפעם הראשונה בסדרת המשחקים, דמות השחקן מציגה סט יכולות וכישורים אשר יכול להשתדרג באמצעות מערכת עץ מיומנויות, מה שמאפשר לשחקנים להקצות נקודות שצברו במשחק כדי לשפר את כישורי הדמות בהתגנבות, לחימה, קרב פנים אל פנים ובריאות. בנוסף, השחקן גם מסוגל להתאים את כלי הנשק, השריון ושאר הציוד על מנת לתת לארנו סגנון אישי מיוחד משלו. איכות הפריטים הללו נמדדת ברמה שלהן, שמגיעה עד לרמה 5. לשחקנים יש גם מגוון רחב יותר של כלי נשק, כולל חרבות, גרזנים, חניתות, רובים, אקדחים ופריטים שניתנים להשלכה כמו סכיני הטלה ופצצות עשן. חבילת ההרחבה "מלכים מתים" מציגה כלי נשק חדש": רובה הגליוטינה - גרזן שעבר הסבה למטול רימונים. המשחק כולל מערכת כלכלה בתוך המשחק כמו במשחקים קודמים, לרבות העיירה מונטריג'וני במשחק "Assassin's Creed II", מגדלי בורג'ה ב-"Assassin's Creed: Brotherhood", מאורות הטמפלרים ב-"Assassin's Creed: Revelations" וכנופיות ניו יורק ב-"Assassin's Creed Rogue". מערכת הכלכלה במשחק "Unity" נסובה סביב תיאטרון הקפה, חזית לשעבר לאיסוף מודיעין של המתנקשים שנותרה בחורבות ומשמשת כמפקדתו של ארנו במהלך הסיפור. השחקן יכול לשפץ את המבנה באמצעות שדרוגים, שמשנים את החדרים הפנימיים של המקום ופותחים חדרים חדשים, ביניהם מעבר סודי למחבוא המתנקשים. בית הקפה משמש גם כמקור הכנסה פסיבי, שמניב רווחים ברקע ואותם ארנו אוסף בקביעות מתוך תיבה. ככל שבית הקפה משופץ יותר, כך המקום מניב יותר רווחים. השחקנים יכולים להגביר את רווחי המקום על ידי השלמת משימות שקשורות בו ורכישת מסבאות נוספות ברחבי פריז. המשחק מציג לראשונה מצב רב-משתתפים קואופרטיבי, שבו השחקנים יוכלו להיכנס למסבאות, המשמשות כמרכז חברתי במשחק, שם יוכלו לראות אם חבריהם מחוברים למשחק בזמן אמת. במידה והם נמצאים במהלכה של משימה, דמות האווטאר שלהם תופיע במצב "רוח", מה שיאפשר לשחקן לגשת אליהם ולבקש שיצטרפו אליו במשימתו. אם בקשתם התקבלה, שני השחקנים יכנסו לאותו סשן משחק, שבו יוכלו להמשיך את המשימה מנקודת השמירה האחרונה. עד לארבעה שחקנים יכולים לשחק יחדיו בו זמנית. כל שחקן מקבל את התפקיד של ארנו, שמותאם מראש לפי סגנון המשחק שלו, כך שיכולות להיות מספר גרסאות מותאמות מראש של הדמות, בצבעים ובכלי נשק שונים למשל. משימות ופעילויות רבות זמינות במצב קואופרטיבי, אותן אפשר גם לבצע במצב משחק לשחקן יחיד, אך המשימות הראשיות של הסיפור הן לשחקן יחיד בלבד. קיימים נושאים קשורים חשובים באפליקציה המקושרת למשחק שעונה לשם "פְרימיום" (freemium) לסמארטפונים, ואשר קשורה לסיפור המרכזי של המשחק. האפליקציה מציעה תיבות אוצר רבות, משימות התנקשות ופריטי אספנות נוספים שנראים לכולם אך זמינים רק לאלה שסיימו מטלות מסוימות בתוך האפליקציה. בעקבות עדכון שהחברה הפיצה בפברואר 2015, דרישה זו כבר לא נחוצה, מה שאומר ששחקן שהוריד את העדכון יכול כעת לאסוף את כל התיבות במשחק מבלי לשחק באפליקציה הנלווית. בעלילה שהחלה עוד מהמשחק הקודם, "Assassin's Creed Rogue", המתנקש שהפך לטמפלר שיי פטריק קורמק חיפש אחר תיבת הקדומים של הציוויליזציה הראשונה, חייזרים קדומים שהיו קיימים עוד משחר האנושות ונכחדו מהקיום אך השאירו מאחור ממצאים עתיקים ורבי עוצמה שיכולים להשפיע על טקטוניקת הלוחות של כדור הארץ. בשלב מסוים, נעשה ניסיון לגרום להתפרצות סולארית - כפי שתואר במשחק "Assassin's Creed III" - ולהתפרצותן של רעידות האדמה בליסבון ובפורט-או-פרנס - כפי שתואר במשחק "Rogue". מסעו הממושך של קורמק הביא אותו לאירופה, ליתר דיוק אל ארמון ורסאי בשנת 1776, שם נודע שהמתנקשים מחזיקים בתיבת הקדומים, והוא מתנקש בחייו של המתנקש צ'ארלס דוריאן כדי להשיג אותה. סיפורו של בנו ארנו דוריאן מתחיל בורסאי כילד, לאחר שאומץ בידי משפחה שהייתה נאמנה ללא ידיעתו למסדר הטמפלרים, ואביו המאמץ הפך לגראנד מאסטר, ראש מסדר הטמפלרים. מרבית הסיפור מתרחש בפריז, והרפתקאתו של ארנו מתחילה עם פרוץ המהפכה הצרפתית בשנת 1789, שנמשכת עד לריאקציה התרמידורית בשנת 1794, ובה ארנו יוצא למסע כפרה בניסיון לגלות את נסיבות מותו של אביו המאמץ שנרצח - מסע שמוביל אותו אל אחוות המתנקשים, שם הוא מקודם בדרגות באותה מידה שקרה לאלטאיר אבן לא-אחד ואציו אודיטורה דה פירנצה. מושא אהבתו של ארנו היא אליז דה לה סר, בתו של ראש הטמפלרים שאימץ את ארנו. דמויות היסטוריות נוספות מהתקופה כוללות את המרקיז דה סאד, מקסימיליאן רובספייר, אונורה מירבו, מאדאם טוסו, נפוליאון בונפרטה וז'וזפין דה בוארנה. הסיפור בזמנים המודרניים מתמקד במתנקשים שיוצרים קשר עם דמות השחקן ומבקשים את עזרתו לחקור את עברו של ארנו, בנוסף לעזרה בזמן ההווה. משימות המולטיפלייר הקואופרטיביות עוקבות אחר התפתחותה של אחוות המתנקשים במהלך המהפכה הצרפתית. בנוסף מוצגים בסיפור "עיוותים בזמן", והגישה אליהם לוקחת את ארנו לנקודות שונות בהיסטוריה של פריז, כמו בל אפוק וכיבוש צרפת בידי גרמניה הנאצית בזמן מלחמת העולם השנייה. בשנת 2014, חברת אבסטרגו משווקת לציבור הרחב את תוכנת הליקס שלה, שמאפשרת גישה לזכרונות גנטיים, בתור מכשיר בידורי לצורכי גיימינג. תוך שימוש במוטיב של סיפור בתוך סיפור, השחקן חווה את זיכרונותיו של ז'ק דה מוליי, שפוקד על חברו הטמפלר להסתיר את הקודקס ואת החרב שלו במהלך בזיזת המקדש בפריס של שנת 1307. השחקן מקבל שדר מאחוות המתנקשים המודרנית באמצעות השליחה שלהם, שעונה לכינוי "בישופ" ומזמינה את השחקן להצטרף לאחווה בתור חניך. היא מציגה בפניו תזכיר של אבסטרגו שעוסק בלכידתו של המלומד, שהכיל את ה-DNA הקדום. חברת אבסטרגו מקווה להשתמש במלומד כדי להרכיב את הגן הקדום. בישופ נותנת לחניך הוראה למצוא מלומד נוסף, שאת גופתו הם מנסים לאתר. החניך חי את זכרונותיו של ארנו דוריאן, אציל צרפתי-אוסטרי. הוא התייתם בשנת 1776 כאשר התנקשו בחייו של אביו, ונלקח תחת חסותו של פרנסואה דה לה סר, הגראנד מאסטר של הטמפלרים הצרפתים. בשנת 1789, ניתנת לארנו הודעה שמיועדת לדה לה סר. אולם, הוא משאיר אותה מתחת לדלת משרדו ויוצא להיפגש עם חברת ילדותו אליז, בתו של דה לה סר, שבדיוק חונכה לתוך מסדר הטמפלרים. בהמשך, ארנו מוצא את דה לה סר לאחר שהתנקשו בחייו, והוא מופלל בתור רוצחו. הוא נלקח אל הבסטיליה, ונכלא בתא יחד עם פייר בֵּלֵק שהכיר את אביו. הוא מזמין את ארנו להצטרף לאחוות המתנקשים אחרי שהם נמלטים בזמן נפילת הבסטיליה. בחזרתו לביתו, ארנו זוכה לכתף קרה מאליז, שמגלה לו שההודעה שהתבקש למסור לאביה הייתה אזהרה מפני הירצחו. הוא מצטרף לאחוות המתנקשים כדי לחסל את הטמפלרים שעומדים מאחורי מותו של דה לה סר. במהלך חקירתו הוא מציל את פרנסואה תומאס ז'רמיין, חרש כסף שנלקח כבן ערובה בידי הגראנד מאסטר הנבחר של הטמפלרים, לה פרנייר. ארנו מתנקש בחייו של לה פרנייר, אך מגלה שהוא זה שביקש להזהיר את דה לה סר שז'רמיין היה טמפלר קיצוני, ושביים הפיכה אחרי שגורש מהמסדר בידי דה לה סר. כאשר ז'רמיין מתחיל לחסל את סיעת הטמפלרים של אליז, ארנו משכנע אותה לערוך משא ומתן עם אחוות המתנקשים. המנטור של המתנקשים, אונורה מירבו, מסכים לעזור ומקווה להשכין שלום בין המסדרים, אך הוא נרצח בידי בלק. בעשותו זאת, בלק ביקש למנוע את הקמתה של הברית בין המסדרים, ולחסל את מנהיג המתנקשים אותו ראה כחלש אופי. בכך, הוא קיווה שאחוות המתנקשים תיוולד מחדש חזקה יותר. ארנו נאלץ להרוג את בלק כשזה האחרון מנסה להגן על מעשיו כרוע הכרחי ולשכנע את ארנו להצטרף אליו. בזמן שחיפש בארמון טווילרי אחר מכתבים מרשיעים כביכול בין מירבו למלך לואי, ארנו נתקל בנפוליאון בונפרטה, שעוזר לו להימלט. ארנו מבין שז'רמיין מנסה להצית מרד נגד המלך, ומתנקש בטמפלרים שעוזרים לו בעזרתם של נפוליאון ואליז, עמה הוא מצית מחדש את הקשר הרומנטי ביניהם. כשהמהפכה נמצאת במלוא עוצמתה, ארנו מאתר את ז'רמיין בהוצאה להורג של המלך לואי, אך הוא בוחר להגן על אליז מאשר לרדוף אחריו. אליז נוטרת לו טינה על כך וארנו מוגלה מתוך אחוות המתנקשים עקב פעולותיו הפזיזות. הוא מתדרדר למצב של שכרות ודיכאון, ונמצא מספר חודשים לאחר מכן בורסאי בידי אליז, שמשכנעת אותו לחזור לפריז היות שהעיר קורעת את עצמה לגזרים עקב שלטון הטרור. בעזרתה של אליז, ארנו מכתים את שמו של מקסימיליאן רובספייר, שאותו מינה ז'רמיין כממונה על שמירת הכאוס. אחרי שארנו ואליז מוצאים את רובספייר, אליז יורה בלסתו וגורמת לו להסגיר את מיקומו של ז'רמיין. ארנו מתעמת עם ז'רמיין, שמונע בידי כוח חרב העדן של דה מוליי ורודף אחריו לקריפטה של הטמפלרים מתחת למקדש פריז. אליז מגיעה לעזור ומנסה להילחם בז'רמיין לבדה כשארנו מנוטרל לזמן קצר. אולם, החרב מתפוצצת, הורגת את אליז ופוצעת אנושות את ז'רמיין. ארנו הורג את ז'רמיין, שמאשר בנשימתו האחרונה שהוא המלומד ושניסה להכחיד את הטמפלרים אשר שכחו את דרכו של דה מוליי. המשחק מסתיים כאשר ארנו מסביר כיצד אמונתו באחוות המתנקשים השתנתה, והוא מבטיח להשגיח על פריז ולשמור על זכרה של אליז. מספר שנים לאחר מכן, ארנו מוצא את השלד של ז'רמיין ומניח אותו בקטקומבות של פריז. בזמנים המודרניים, בישופ מסירה דאגה מליבה שהטמפלרים לעולם לא ימצאו את הגופה. כשבוע לאחר מותה של אליז, ארנו שבור הלב מוצא מפלט בפרנסיאד. הוא מקבל מסר מהמרקיז דה סאד, שמבקש את עזרתו במציאת כתב היד של המרקיז דה קונדורסה החבוי בקבר מתחת לעיר, בתמורה לאונייה שתיקח את ארנו למצרים. במהלך חיפושיו, ארנו נתקל בשודדי קברים בהנהגת קפטן פיליפה רוז, נתינו של נפוליאון שמבקש להשיג לרשותו את הממצא העתיק שידוע כתפוח עדן ממקדש קדום מתחת לכנסייה של העיר. ארנו מגלה שכתב היד נגנב בידי גנב צעיר העונה לשם ליאון, שנלכד בידי שודדי הקברים. ארנו מציל את ליאון ומשיג חזרה את כתב היד לרשותו, אך בוחר שלא לעזור לו לעצור את השודדים. אולם, אחרי חיזיון של אליז ותחינותיו של ליאון, ארנו משנה את דעתו. אחרי שמצא את מיקומו של המקדש והשיג את המפתח מאחד מקציניו של נפוליאון, ארנו פותח את הדלת למקדש אך נתקל במארב של רוז, שבגד בנפוליאון ומבקש לקחת את תפוח עדן לעצמו. ארנו שורד את המארב, הורג את רוז ומשיג את התפוח, בעזרתו הורג את שאר השודדים ונמלט. הוא נפגש בהמשך עם דה סאד ונותן לו את כתב היד. ארנו מחליט להישאר בצרפת ויוצר קשר עם אחוות המתנקשים כדי להעביר את תפוח עדן למצרים, הרחק מהישג ידו של נפוליאון, שנעצר באשמת עריקה ובגידה. תהליך הפיתוח של המשחק החל זמן קצר לאחר השלמתו של המשחק "Assassin's Creed: Brotherhood" בשנת 2010, כשבהמשך צוות המפתחים התפצל לשני צוותים בשלבים המוקדמים של פיתוח המשחק "Assassin's Creed III". ב-19 במרץ 2014 הודלפו צילומי מסך מוקדמים של המשחק, וכן כותרת המשחק "Unity". ההדלפה גילתה שהמשחק עתיד להתרחש במקום ותקופת זמן חדשים, פריז במהלך המהפכה הצרפתית, שיופיע בו מתנקש חדש בתור הפרוטגוניסט הראשי, ושהוא ייצא לקונסולות הפלייסטיישן 4 ו-Xbox One בסוף 2014. ב-21 במרץ, חברת יוביסופט אישרה את קיומו של המשחק, לאחר שהיה בפיתוח במשך יותר משלוש שנים, על ידי שחרור סרטונים קצרים. בנוסף, החברה אישרה את תאריך השחרור של המשחק ברבעון האחרון של שנת 2014, ושהוא ייצא גם למחשב הביתי. אחד מכותבי המשחק, ג'פרי יוהלם, חשף שהתרחשות העלילה בזמן המהפכה הצרפתית היה רעיון מכוון, אשר נרמז כבר באמצעות גליפים במשחק "Assassin's Creed: Brotherhood" יחד עם רקע מלחמת העצמאות האמריקאית של המשחק "Assassin's Creed III". אולפני יוביסופט מונטריאול היו המפתחים הראשיים של הפרויקט, בשיתוף פעולה עם אולפני יוביסופט בטורונטו, קייב, סינגפור, שנגחאי, אנסי, מונפלייה, בוקרשט, קוויבק וצ'נגדו. בכנס E3‏ 2014 פורסמו קדימונים ראשונים למשחק, שהדגימו את מצב המולטיפלייר הקואופרטיבי של עד ארבעה שחקנים, לראשונה בסדרת המשחקים. הקדימון הציג גם את גרסת הכיסוי של לורד לשיר "Everybody Wants to Rule the World". צוות הפיתוח הצליח לנצל את הכוח החדש של קונסולות הפלייסטיישן 4 ו-Xbox One על מנת לשפר את התקהלות הדמויות שאינן השחקן במשחק. עד לכאלף דמויות בודדות בעלות בינה מלאכותית יכולות להופיע בקהל, כאשר כל אחת מתנהגת באופן עצמאי, מגיבה לדמויות אחרות וכן למעשיו של השחקן. גרסת המחשב האישי של המשחק משתמשת בטכנולוגיית GameWorks של Nvidia כגון TXAA anti-aliasing בריצוף (tessellation) מתקדם של טכנולוגיות DX11 ומנוע הפיזיקה Nvidia PhysX, וזאת עקב שותפות בין יוביסופט ל-Nvidia. מעצב המשחק הראשי בנג'מין פליץ' ציין שמשחק זה יהיה הרבה יותר קשה יותר מהקודמים בגלל הסרתם של מהלכי ההתקפת נגד בקרב פנים אל פנים וכן הוספתם של שומרים אגרסיביים יותר. פליץ' ציין גם שהמשחק יכלול התנקשויות כפולות מסונכרנות יותר. באוגוסט 2014, המשחק "Assassin's Creed Rogue" הוכרז עבור פלייסטיישן 3 ו-Xbox 360, והתגלה כי יכלול קשר לעלילת הסיפור של "Unity". המשחק נכתב בשפת תכנות משולבת של C++ ושל סי שארפ, עם סך משוערך של כ-15.5 מיליון שורות פקודה בראשונה וכחמישה מיליון בשנייה. ב-6 באוקטובר 2014, יוביסופט הודיעה כי היא גייסה את עזרתם של היסטוריונים אקדמאים כגון לורן טורקו, פרופסור מאוניברסיטת טרואה ריבייר בקוויבק, קנדה על מנת לשרטט את חיי היומיום של פריז במאה ה-18, ושל פרופסור ז'אן קלמנט מרטין מאוניברסיטת סורבון, שעזר לשכתב את התסריט בהתאם. כמו משחקים אחרים בסדרה, "Unity" משחזר מספר אתרים מפורסמים בפריז כמו ארמון טווילרי, קתדרלת נוטרדאם, ובאמצעות מערכת העיוותים בזמן גם את מגדל אייפל ואת פסל החירות - שני אתרים שכלל לא היו קיימים בתקופת המהפכה הצרפתית. קתדרלת נוטרדאם עברה מידול תלת-ממדי ברמה פרטנית ביותר - תהליך שלקח כשנתיים שלמות לצורך השלמתו. בגלל כמות המידע שנדרשה כדי לשחזר את קתדרלת נוטרדאם, יש המאמינים שהמידע יוכל לעזור בבנייה המחודשת של הקתדרלה בעקבות השרפה בשנת 2019 שהשמידה כמה מחלקי הבניין. חברת יוביסופט תרמה כ-500 אלף יורו לשיחזור הקתדרלה וגם איפשרה הורדה חינמית של המשחק למשך שבוע בעקבות האירוע כדי לאפשר לכולם גישה למשחק ולחקור את הקתדרלה כפי שהחברה מידלה אותה במשחק. כמו כן החברה הודיעה שתעמיד לצורך מאמצי השיקום והשחזור של הקתדרלה את סריקות תלת-המימד של הקתדרלה ששימשו אותה לפיתוח המשחק. המשחק נועד לצאת במקור ב-28 באוקטובר 2014 ברחבי העולם, אך תאריך יציאתו נדחה ל-11 בנובמבר 2014 באמריקה הצפונית, ל-13 בנובמבר באירופה ובאוסטרליה, ויום למחרת בממלכה המאוחדת. המפיק הבכיר וינסנט פונטבריאן ציין שבזמן שהיו קרובים לנקודת הסיום של תהליך הפיתוח, הם הבינו שהם קרובים ליעד אך הזדקקו ליותר זמן לשפר כמה מהפרטים הנחוצים לכך ש-'Assassin's Creed Unity' יהיה יוצא מן הכלל. בנוסף, המשחק דרש יום נוסף לעדכון טלאי תוכנה. נכון להיום, חברת יוביסופט הציעה למכירה מספר מהדורות מיוחדות של המשחק "Assassin's Creed Unity". במקור, יצאה גם מהדורה מוזהבת להזמנה מוקדמת שכללה כרטיס עונתי ותלבושות נוספות, אך היא כבר אינה מוצעת למכירה בגלל שהאפשרות לכרטיס העונתי למשחק הוסרה. המהדורה המיוחדת - כוללת את דיסק המשחק, משימה לשחקן יחיד (מהפכה כימיקלית), חבילה בלעדית של כלי נשק ותלבושות "הארסנל המלכותי". מהדורת אמזון - כוללת את דיסק המשחק, מארז בלעדי לאספנים, העתק שעון הכיס של ארנו, כלי נשק בלעדי (אקדח המצעד), משימה לשחקן יחיד ("מהפכה כימיקלית"). מהדורת גיימסטופ - כוללת את דיסק המשחק, כלי נשק בלעדי (חנית בעלת ראש תער), משימה לשחקן יחיד ("מהפכה כימיקלית"), הזדמנות לסיבוב גלגל כדי לנצח. מהדורת האספנות - כוללת את דיסק המשחק, מארז בלעדי, הפסקול הרשמי, ספר האמנות רשמי, פסל בגודל 40 ס"מ של ארנו דוריאן, תיבת נגינה, משימות לשחקן יחיד ("מהפכה כימיקלית" ו"נהרג בידי המדע"). מהדורת הבסטיליה - כוללת את דיסק המשחק, מארז סטילבוק ממתכת, הפסקול הרשמי, ספר האמנות הרשמי, שתי ליתוגרפיות, משימות לשחקן יחיד ("מהפכה כימיקלית" ו"שבוי אמריקני"). מהדורת נוטרדאם - כוללת את דיסק המשחק, מארז בלעדי, הפסקול הרשמי, ספר האמנות רשמי, פסל בגודל 40 ס"מ של ארנו דוריאן ניצב על גרגויל, משימות לשחקן יחיד ("מהפכה כימיקלית" ו"שבוי אמריקני"). מהדורת הגיליוטינה - כוללת את דיסק המשחק, מארז בלעדי לאספנים הכולל עטיפת סטילבוק ממתכת, הפסקול הרשמי, ספר האמנות רשמי, פסל בגודל 40 ס"מ של ארנו דוריאן על רקע גיליוטינה, מפה סודית של פריז, הדפס קנבס ממוסגר, שתי ליתוגרפיות, משחק קלפי טארוט של המשחק, תיבת נגינה, שתי משימות לשחקן יחיד, כלי נשק ותלבושות בלעדיים. פסקול המשחק הרשמי יצא בשני חלקים ב-4 בנובמבר 2014 בהלחנתו של כריס טילטון, שנהג לעבוד במשותף עם הבמאים מייקל ג'אקינו וג'יי ג'יי אברהמס על הפרויקטים שלו. את הפסקול של "Unity" הוא הלחין במשותף עם שרה שאקנר. לקראת סוף השנה יצא לפסקול אוסף נעימות בונוס, שנכתבו בידי המלחין ראיין אמון, בעוד גרסה מקוצרת של הפסקול יצאה לחלק מהמהדורות המיוחדות של המשחק. ב-9 בדצמבר 2014 יצאה גרסת הפסקול המלאה, שכללה את כל שלושת הדיסקים. לפי אתר הביקורות Metacritic, המשחק "Assassin's Creed Unity" קיבל ביקורות מעורבות מהמבקרים, וזאת כאשר העניק לגרסאות המחשב האישי והפלייסטיישן 4 ממוצע משוקלל של 70 מתוך 100, ולגרסת ה-Xbox One ציון של 72 מתוך 100. עקב הבעיות שעלו בזמן השקתו של המשחק, הוא דורג לרוב במקומות הנמוכים שברשימות מגזינים המדרגים את משחקי הסדרה, אם כי הוא דורג במקום הראשון ברשימה של המגזין The Loadout, במקום השלישי ברשימה של המגזין וושינגטון פוסט, במקום הרביעי ברשימה של המגזין The Escapist, ובמקום החמישי ברשימות של המגזינים TrueTrophies ו-‏PC Invasion. דירוגי המשחק הנמוכים כוללים את המקום השישי ברשימה של המגזין Den of Geek, במקום השביעי ברשימות של המגזינים GameSpot, ‏USA Today, ‏WatchMojo, ‏WhatCulture ו-Insider Gaming, במקום השמיני ברשימות של המגזינים PlayStation Universe, ‏The Gamer ו-We Got This Covered, במקום התשיעי ברשימות של המגזינים IGN, ‏PC Gamer, ‏Polygon, ‏Gadgets Middle East ו-GamingBible, במקום העשירי ברשימות של המגזינים Eurogamer, ‏ComicBookResources, ‏+GamesRadar ‏AlienWare Arena ו-Collider, במקום ה-11 ברשימות של המגזינים Digital Spy, ‏RadioTimes, ‏VG247, ‏The Beta Network ו-Attack of the Fanboy, במקום ה-12 ברשימות של המגזינים Digital Trends, ‏The Tab, ‏TechRadar ו-Gamers Decide, במקום ה-13 ברשימות של המגזינים The Sun, ‏ספורטס אילוסטרייטד, ‏Screen Rant, ‏Game Rant, ‏FandomSpot, ו-Push Square, במקום ה-14 ברשימות של המגזינים Hardcore Gamer ו-Kotaku, ובמקום ה-18 ברשימה של המגזין Twinfinite. צ'נדלר וודס ממגזין המשחקים PlayStation Lifestyle העניק למשחק ציון 10 מתוך 10, והתחיל את הביקורת בציינו שהסדרה איבדה את מקורותיה עם המשחקים האחרונים בסדרה, אולם המשחק 'Unity' מחזיר לה את תהילתה. לדבריו, מדובר במעשיה של רומיאו ויוליה על רקע פריז שסועת המלחמה, והוא משבח את דמותו של ארנו, שניחנת בקסם, דחף, מסירות והמוטיבציות שלו מרגישות אמיתיות. הוא מוסיף ואומר, שהבינה המלאכותית של הקהל אינה התוספת היחידה אלא דווקא הפחתת האלמנטים שנוספו לאחרונה בסדרה והחזרה לאלמנטים בסיסיים ובנייה על אותם עמודי תווך, כאשר במקום ריצה ביערות ושייט בימים, הדגש כאן הוא במכניקת הריצה העירונית ונקיטת הגישה של התגנבות כדי לנטרל אויבים. לדבריו, הגישה למשימות נעשתה מתוך מחשבה על דרגת הקושי, כשארנו יצטרך להשחיז את מיומנותו ואפילו דרגות הלבוש שלו כדי להצליח במשימות קשות יותר. לואיז בליין ממגזין +GamesRadar העניקה למשחק 4 מתוך 5 כוכבים, ושיבחה את עולם המשחק הצפוף והאווירתי, את עיצוב המשימות שמתמקדות בדמויות, את מכניקת הריצה החופשית המשופצת, את יכולת ההתאמה האישית של הדמות ואת מערכת הלחימה המספקת. עם זאת, היא מתחה ביקורת על קצב הפריימים של המשחק ועל עיצוב לוקה בחסר של הבינה המלאכותית של האויבים. גם מגזין Xbox Hub העניק למשחק ציון של 4 מתוך 5 כוכבים, בציינו ש"עם מושא אהבה בדמות חברת ילדות ברקע, הוספתן של משימות נפלאות שמשלבות כמה ממיטב עושי ההיסטוריה הצרפתים ועיר שלכאורה אינה ישנה אף פעם - הכל יחד נשזר לתוך כל מה שארנו עושה והמשחק כולל תפניות רבות מהרגע הראשון שמשחקים בו", אם כי לדבריו המשחק אינו חף מטעויות, בין אם הן טכניות או נרטיביות. מאט מילר ממגזין Game Informer, סיריל לאשל ממגזין Gaming Nexus וקייט גריי מהמגזין הרשמי של Xbox העניקו למשחק את הציון 8 מתוך 10, כאשר מילר שיבח את סביבת המשחק והאדריכלות המפורטת, את עבודת הדיבוב המכובדת, את המשימות הדורשות אסטרטגיה מתוחכמת, המשחקיות המאתגרת ומשימות משחק שמתקדמות בקצב טוב, אם כי מתח ביקורת על מערכת השליטה והאיזון, בנוסף לבעיות טכניות שאינן מאפשרות משחקיות רציפה. הוא ציין שיש עדיין מקום לשיפור במערכת הניווט ובמערכת הלחימה; לאשל מציין שהמשחק לוחץ על כפתור האתחול לסדרת המשחקים, קורע אותנו מתוך הפאר הטרופי של הקריביים לתוך עיצומה של המהפכה הצרפתית ומציג בפנינו דמות של הרפתקן חובב סיף חביב ומלא הומור ונטייה לכייסות שמוצא את עצמו במקום הלא נכון בזמן הלא נכון, מה שמוביל לשרשרת אירועים טרגית; גריי מתחילה את הביקורת בהתייחסות לכך שאין מדובר במשחק המשך ל-'Black Flag' ושמדובר במשחק שחורג מהנוסחאתיות המוכרת של הסדרה. היא מוסיפה ואומרת ש"המשחק הוא המשך כמעט ישיר למשחק 'Assassin's Creed: Brotherhood', לא מבחינה כרונולוגית או עלילתית, אלא מבחינת החזרה לשורשי הסדרה, עם מכניקה דומה וקצת משופרת... וקפיצות חלקות על מכשולים באופן שמזכיר את מהלכי הפארקור של אציו". בהמשך דבריה היא מציינת שמספר פעילויות צדדיות מוצגות כאן לראשונה, אם כי תלבושת חסרת תועלת היא פרס זניח יחסית להשקעה המחשבתית כיצד להשיג אותה, בעוד מסתורי רצח מתחילים בצורה מאתגרת, אך מסתיימים בדרך בלשית שגרתית של 'לבחור את האובייקט ולהסתכל עליו' באמצעות ראיית העיט. מרטי סילבה ממגזין IGN העניק למשחק ציון של 7.8 מתוך 10, ושיבח את השחזור המחודש שנעשה לעיר פריז ואת הרעיונות השאפתניים שהוצגו במצב המולטיפלייר הקואופרטיבי, אך מתח ביקורת על מצב ההתגנבות הלא משופץ של הדמות, העלילה החלשה והיעדרה של דמות ראשית חזקה. הוא ציין בדבריו ש"המשחק לדור הבא של הקונסולות הוא מרהיב עין, מבדר והוכחת קונספט מנצחת למה שמחכה לסדרה בהמשך הדרך, אם כי לא הייתי קורא לזה מהפכני". מארק וולטון ממגזין GameSpot, טום בראמוול ממגזין Eurogamer וכריס קרטר ממגזין Destructoid העניקו למשחק ציון של 7 מתוך 10. בפתח דבריו, וולטון ציין ש"המשחק הוא מוכר באופן נוח למדי, אך שונה בצורה דרסטית. עם כל האלמנטים המזוהים וההתייחסויות למשחקים קודמים, המשחק הוא פרוגרסיבי בצורה מפתיעה. משעולי הנרטיבים ושילוב בלתי נגמר של דמויות היסטוריות שהגדירו את המשחקים הקודמים מפנים את הדרך לסיפור מעשיה אישי וממוקד יותר שנמנע מרגעים של עליצות ושמחה לטובת טון אפל יותר"; בראמוול שיבח את התפאורה, את התוכן העשיר, העלילה מעוררת ההשראה והמשימות הצדדיות המעניינות, אך עם זאת, הוא מתח ביקורת על מערכת עיצוב המשימות המוכרת וחסרת הדמיון, את מערכת התיקון האוטומטי שבמכניקת הריצה החופשית, ואת המחסור שבהתאמה אישית לכלי הנשק. הוא תיאר את המשחק כ"הזדמנות מוחמצת"; קרטר, לעומת זאת, שיבח את מערכת התנועתיות החדשה, הדמויות הראשיות החביבות, התפאורה האייקונית, האנימציה חהלקה ומד המרחקיות המשופר. התוספות החדשות כדוגמת ההתאמה האישית של הדמות וקהל רב מאוד של אנשים זכו אף הן לתשבחות. אולם, הוא מתח ביקורת על העלילה הצפויה, הבעיות הטכניות, ועיצוב המשימות של מצב המולטיפלייר הקואופרטיבי, בכך שאינן מאפשרות לשחקן לשחק בכמה מהן במצב לשחקן יחיד. לדבריו, "המשחק מרגיש כמו צעד אחד לאחור עבור הסדרה... חסרה בו התחושה המפוארת של נדידה בים לא ממופה של 'Assassin's Creed IV: Black Flag', או את הרגשת העולם הפתוח והאינסופי בערבות השוממות של 'Assassin's Creed III', אך עדיין מדובר במסע ששווה לקחת אם אתה כבר משקיע זמנך בסדרה". טום סניור ממגזין PC Gamer העניק למשחק ציון של 65 מתוך 100, באומרו ש"המשחק יכול להפוך לחלק מהנה וקאנוני במיוחד בסדרת משחקי 'Assassin's Creed'. זהו קמפיין סולידי לשחקן יחיד שמתעלה בזכות משימות התנקשות איכותיות ותפאורה יוצאת מן הכלל, שעשויה לדחוף את הציון הגדול שנמצא בתחתית הסקירה הזו אל כיוון ה-80, אך עם אופציות מכירה שונות שכלל לא מתפקדות, מכלול שלם של בעיות טכניות, בעיות ביצועיות, מיקרו-טרנזקציות ומערכות לחימה וריצה חופשית נוקשות - 'Unity' במצבו הנוכחי יכול להיחשב רק למהפכה כושלת". מאט פקהאם ממגזין Time העניק למשחק 3 מתוך 5 כוכבים, בציינו שבעוד הגרפיקה במשחק מרשימה וקיימות מלא הסחות דעת מרהיבות עין, המשחק עצמו נסחב תחת משקל עיצוב העולם שבו - הישג פנומנלי בבניית עולם שנדחק בידי מערכת ניווט רוויית טעויות, שלדבריו "מרגיש כמו צעד לאחור, אם כי אי אפשר לדעת מדוע". סם פרל ממגזין Joystiq העניק למשחק ציון של 2.5 מתוך 5 כוכבים, וציין ש"קשה לא להעריך את כל מה שהמשחק עושה בצורה נכונה, ולשחקן יהיה זמן טוב אם הוא יוכל לאסוף כמה חברים עבור המצב הקואופרטיבי, אבל זה בלתי אפשרי להתעלם מהמקומות בהם המשחק צונח באופן טרגי". היידן דינגמן ממגזין PC World ציין שהמשחק מציב רף נמוך ביותר למשחקי "Assassin's Creed", ואף מתח ביקורת על גודלו הקטן, המשחקיות הגרועה ודרישות מערכת מינימליות גבוהות. מגזין CNET מציין ש"סביר להניח שהמשחק יספק אוהדים אדוקים של סדרת המשחקים, אך הוא מועד לכל אורך הדרך ואינו מוצא אחיזה יציבה". במהלך טקס פרסי D.I.C.E Awards השנתי מטעם האקדמיה לאמנויות ולמדעים אינטראקטיבים, המשחק קיבל מועמדויות בקטגוריות הישגים בתחום האנימציה, ארט דירקשן ועיצוב הסאונד. מיד עם יציאתו של המשחק, הוא היה נתון לתקלות ולבאגים רבים, בנוסף לבעיות ביצועים והתחברות למצב מקוון. מנכ"ל יוביסופט מונטריאול יאניס מאלאט התנצל בשם האולפנים על ההשקה הירודה של "Unity", וציין כי "האיכות הכוללת של המשחק הופחתה מערכה על ידי באגים ובעיות טכניות בלתי צפויות", ומנעה מהשחקנים "לחוות את פוטנציאל המשחק במלואו". בתגובה לביקורות, יוביסופט הודיעה כי היא תעצור את מכירות הכרטיס העונתי והגרסה המוזהבת של המשחק, והציעה את חבילת ההרחבה הראשונה של המשחק, "מלכים מתים", בחינם. כפיצוי עבור אלו שקנו את הכרטיס העונתי, החברה נתנה אפשרות עבורם להוריד באופן דיגיטלי וחינמי אחד מתוך שישה משחקים של החברה (Assassin's Creed IV: Black Flag,‏ Far Cry 4,‏ Rayman Legends,‏ Just Dance 2015,‏ Watch Dogs או The Crew), וכן לקבל גישה מתמשכת לתכנים שקשורים ל-"Unity", כדוגמת משחק הספין-אוף "Assassin’s Creed Chronicles: China". עם זאת, על מנת לקבל את הזכות לכך, השחקנים נאלצו לוותר על זכותם לתבוע את יוביסופט לגבי המשחק והפסקת השימוש בכרטיס העונתי. בפברואר 2016, יוביסופט הודיעה כי לא תכריז על משחקים נוספים של "Assassin's Creed" למשך שארית השנה, תוך כדי אזכור הבעיות הרבות של "Unity", וציינה כי "למדנו הרבה בהתבסס על המשוב שלכם". בהצהרה זו, יוביסופט התחייבה לפתח ולשדרג את המכניקה של המשחק על מנת ליצור "משחקים מהנים יותר". להצהרה זו היה קשר אפשרי לדו"ח הרבעון הפיננסי השלישי של החברה שפורסם באותו יום, ושקבע כי למשחק "Assassin's Creed Syndicate" הייתה "השקה איטית יותר מהצפוי". מפלגת השמאל הצרפתית ובראשה ז'אן לוק מלנשון מתחה ביקורת על הפרשנות ההיסטורית שהמשחק "Unity" העביר על המהפכה הצרפתית, המתאר את מקסימיליאן רובספייר כ"מפלצת צמאת דם" ואת מארי אנטואנט כ"ילדה מסכנה", וזאת בהתבסס רק על החומר הפרסומי ששוחרר למשחק טרם צאתו. הוא תיאר את הגרסה של יוביסופט לתקופה ההיסטורית כ"תעמולה", שבונה על תחושת השנאה העצמית שמתפשטת ברחבי צרפת. מלנשון הביע את ביקורתו בהופעות רבות בתקשורת, ואמר למגזין הניו יורק טיימס כי "הכתמת שמה של המהפכה הגדולה היא עבודה מלוכלכת שמטרתה להשריש בעם הצרפתי תחושות של תיעוב עצמי ושיחות של דיכוי. אם נמשיך כך, לא תהיה זהות משותפת לצרפתים מלבד הדת וצבע העור". מזכיר מפלגת השמאל אלכסיס קורבייה, אמר כי "המשחק משדר מסרים של כל הקלישאות האנטי-מהפכניות אשר חושלו במשך מאתיים שנה". הוא הוסיף וציין כי "לכל מי שיקנה את 'Unity', אני מאחל לכם בילוי טוב, אבל גם אומר לכם שהכיף לא מונע מכם לחשוב. תשחקו בזה, אבל אל תיתנו לעצמכם להיות נשלטים על ידי התעמולה". מבלי להזכיר את הביקורת בפרט, המנהל האמנותי של המשחק אלכס אמנציו ציין בראיון למגזין לה מונד ש"מה שאנחנו באמת מנסים לעשות, ואני חושב שזו האמונה האישית שלנו, היא להימנע מזלזול בהיסטוריה... אנו מנסים מאוד לתאר את הדברים בצורה העובדתית ביותר ככל האפשר". למרות זאת, מפיק המשחק אנטואן וימאל דו מונטיל השיב כי "בסופו של דבר, 'Unity' הוא משחק וידאו בזרם המיינסטרים, לא שיעור היסטוריה". נכון ל-31 בדצמבר 2014, חברת יוביסופט שחררה לשווקים כעשרה מיליון עותקים משולבים של "Assassin's Creed Unity" ושל "Assassin's Creed Rogue". מ-17 ועד 25 באפריל 2019, החברה הפכה את גרסת המחשב האישי לחינמית תוך צירוף הודעה שמעודדת אנשים לתרום לשיחזורה של קתדרלת נוטרדאם בעקבות השרפה במקום ב-15 באפריל 2019. אחרי שמצב המולטיפלייר הקואופרטיבי נחשף בכנס E3‏ 2014, מידע נוסף נחשף על ידי המנהל האמנותי אלכס אמנציו והמנהל הטכני ג'יימס תריאן. אמנציו ציין שמצב משחק זה לא יכלול את היכולת לשחק כאווטאר של מתנקשת בשל "הריאליות שבתהליך הפיתוח". אמנציו הסביר את דבריו בכך ש"דבר זה מצריך אנימציות כפולות, קולות כפולים ומשאבים ויזואליים כפולים. במיוחד כשיש לנו מתנקשים מותאמים באופן אישי. הדבר ידרוש עבודת פיתוח נוספת רבה מאוד", עובדה שגם תריאן הסכים לה. מעצב השלבים ברונו סן-אנדרה הרחיב על הנושא ואמר כי על מנת ליצור אווטאר של מתנקשת, היה צורך לפתח קרוב ל-8,000 אנימציות נוספות. טענות אלו גרמו לאי שביעות רצון בחלק ממקורות קהילת הגיימרים. ברנה הילייר מבלוג הגיימינג VG247 ציינה כי תשעה צוותי פיתוח עבדו על המשחק, וטענה כי חברת "יוביסופט הפטירה תירוץ עייף, מטופש ושחוזר על עצמו בנוגע לסיבה מדוע היא משמרת את מעגל הסקסיזם והמחסור בייצוגיות בתעשיית משחקי הווידאו". טים קלארק ממגזין PC Gamer ציין ש"משחקים קודמים בסדרה כללו דמויות נשיות שניתן היה לשחק בהן כחלק ממרכיב המולטיפלייר, ובמשחק 'Brotherhood' הייתה לשחקן תמיכה של מתנקשים לפי דרישה, רבים מתוכם היו נשים, אז זה לא כאילו הדבר אינו אפשרי". קלארק התייחס גם לדרך בה אמנציו ותריאן ענו לסוגיה, לפיה ההחלטה בדבר הוספתן של דמויות נשיות לא התקבלה פה אחד למרות הרצון הגובר של חלקם להוסיף דמויות נשיות ראשיות. ג'ונתן קופר, מעצב לשעבר בסדרת המשחקים, ציין ש"למיטב דעתי המושכלת, הייתי משער שמדובר ביום-יומיים של עבודה, לא בהחלפה של 8,000 אנימציות". הוא גם ציין שאוולין דה גראנדפרה, הפרוטגוניסטית של המשחק "Assassin's Creed III: Liberation" חולקת ביותר אנימציות של קונור קנוויי מאשר אדוארד קנוויי. מעריצי הסדרה ניסחו עצומות בניסיונם לגרום לחברה לשנות את גישתה. בנוסף, מעצב משחקי הסדרה לשעבר פטריס דזילה ציין שתשובתו של אמנציו היא מוצדקת, אך יוביסופט צריכה להשקיע מאמצים לתת לשחקנים אפשרויות מגדר. כחלק מתגובות הקהילה, חברת Insomniac Games פרסמה סרטון וידאו למשחקם הבא Sunset Overdrive, וכאשר נשאל האם ניתן לשחק בדמות נשית, המציג עונה בצורה חיובית בעוד הדמות שמוצגת על המרקע היא נשית ולבושה בתלבושת שדומה לזו של אציו אודיטורה. אמנציו ניסה להבהיר את הבלבול שנוצר עקב תגובת החברה, באומרו "אני מבין את הסוגיה, אני מבין את המטרה, והיא אצילית מאוד, אבל איני חושב שהיא רלוונטית במקרה של 'Unity'. במשחק, השחקן משחק דמות ששמה ארנו, וכשהוא משחק במצב הקואופרטיבי, הוא משחק גם את ארנו - כולם כך. זה כמו המקרה של איידן פירס מהמשחק 'Watch Dogs'. לארנו יש יכולות שונות. השחקן בוחר את נקודות היכולת, ישנם אלמנטים של ציוד שמשפיעים על כלי הנשק, מה שהופך את הדמות לייחודית משלך. אבל אתה תמיד משחק את ארנו. הסיבה שאנחנו רק משנים את הפרצוף ומשאירים את הגוף היא משום שאנחנו רוצים שאנשים יציגו לראווה את הציוד שאותו אספו במהלך המשחק. זו הסיבה מדוע שמרנו על זה". ב-5 ביולי 2020, סגן נשיא התמיכה והעריכה האמנותית טומי פרנסואה עבר דיון משמעתי עקב התנהלותו בחברה ופוטר עקב האשמות של התנהגות בלתי הולמת. הוא היה יד ימינו של סרז' הסקוט, המנהל האמנותי הראשי. ביום למחרת, סגן נשיא מחלקת העריכה מקסים בלאנד התפטר. השניים הואשמו בהתנהגות בלתי הולמת ומינית אך עדיין קודמו למרות הגשת תלונות למחלקת משאבי אנוש. בלאנד הואשם בחניקת עובדת של החברה בשנת 2014, כשבוע לאחר שהמשחק 'Unity' יצא לשווקים. כשבוע לאחר מכן, נחשף במסיבת עיתונאים ששלושה בכירים נוספים בחברה בחרו להתפטר, ביניהם הסקוט, המנהל בפועל של יוביסופט קנדה יאניס מאלאט ומנהלת משאבי אנוש ססיל קורנה. האשמות אנשי הצוות טענו שמכתבי התלונה שנשלחו למחלקת משאבי אנוש זכו להתעלמות במשך מספר שנים, ותיארו את חברת יוביסופט כ"מועדון בנים", כשפגישות עסקיות התקיימו במועדוני לילה. חברי הצוות אף העירו הערות מיזוגניות בפומבי וזכו לעידוד הממונים עליהם. לפי דיווחו של ג'ייסון שרייר מחברת החדשות בלומברג, הבעיות עם הסקוט נמשכו מספר שנים והשפיעו על תהליך הפיתוח של סדרת משחקי Assassin's Creed ועל השימוש בפרוטגוניסטיות נשיות. בעקבות הדיווח, משחקים מאוחרים יותר שהציגו דמויות נשיות ראשיות עברו שינויים כדי להפחית את הפרוטגוניסטיות הנשיות במצבי משחק מקוונים. הדבר נבע עקב אמונתו המושרשת של הסקוט שדמויות נשיות לא מכרו משחקי וידאו. באוקטובר 2014, המפיק הראשי של יוביסופט וינסנט פונטבריאן הצהיר שכל גרסאות הקונסולה של המשחק תהיינה נעולות ברזולוציה של 900 פיקסל, וכי הדבר נעשה "על מנת להימנע מכל הוויכוחים וכיוצא בזה...". קוראים רבים לקחו את זה כהתייחסות לאופן בו קונסולות הפלייסטיישן 4 ו-Xbox One מושוות באופן קבוע בתקשורת בנוגע לכוח המחשוב שלהן, ומתוך הנחה שהרזולוציה של גרסת הפלייסטיישן 4 של המשחק הונמכה כדי להשתוות לזו של גרסת ה-Xbox One. אולם מאוחר יותר, חברת יוביסופט הכחישה שזו הייתה הסיבה לכך. במקום זאת, פונטבריאן הצהיר שההחלטה להתאמה הכפולה הגיעה עקב מגבלות המעבדים של הקונסולות. המספר הגדול מאוד של הדמויות שאינן שחקן וכמות המידע של הבינה המלאכותית היו חשובים לצורך שמירתו של המשחק נעול בקצב פריימים של 30 פריימים לשנייה. מדיה וקבצים בנושא Assassin's Creed Unity בוויקישיתוף Assassin's Creed Unity, במסד הנתונים הקולנועיים IMDb (באנגלית) Assassin's Creed Unity באתר הרשמי של יוביסופט Assassin's Creed Unity בערוץ הרשמי של יוביסופט ביוטיוב Assassin's Creed Unity בפרויקט פאנדום של סדרת משחקי Assassin's Creed Assassin's Creed Unity, באתר PCGamingWiki (באנגלית) Assassin-Templar War בפרויקט פאנדום של סדרת משחקי Assassin's Creed Assassin's Creed: Why Assassins & Templars Hate Each Other, Caitlin Grieve, September 24th 2020 The Templars and the Assassins - The Militia of Heaven, James Wasserman, Destiny Books Assassin's Creed: 10 Things You Didn't Know About The Templars, Rhett Roxi, February 16th 2021 כחלק מהמיתולוגיה של סדרת המשחקים, המערכה של נפוליאון למצרים נועדה להשיג את תפוח עדן חזרה לרשותו ולהפוך לקיסר הצרפתי (באותה מידה שבה ג'ורג' וושינגטון המליך את עצמו למלך רודני בהיסטוריה חלופית). Assassin’s Creed’s Tech Master Leads Us Through The Series’ History, Jeff Cork, August 22nd 2014 Assassin's Creed: Unity was teased in Brotherhood, writer reveals, Tom Phillips, March 25th 2014 10 Ubisoft Studios Developing Assassin's Creed Unity, Mitch Dyer, May 1st 2017 Assassin's Creed Unity E3 2014 World Premiere Cinematic Trailer, Ubisoft Youtube Channell Ten Things You Need To Know About Assassin's Creed Unity, Matt Miller, June 11th 2014 Watch The Largest Crowd Assembled In Assassin's Creed Unity, Game Informer Youtube Channell Making of - Assassin's Creed Unity (Behind the Scenes), NeoGamer - The Video Game Archive, September 8th 2019 Assassin’s Creed Unity Will Be More Challenging Than Previous Games, Mandi Odoerfer, August 16th 2014 Yeah, you can do Double Assassinations. Even better now because you can synchronize them with three other players! #AskACBen, Assassin's Creed on Twitter, August 16th 2014 September Cover Revealed – Assassin's Creed Rogue And Unity, Kimberley Wallace, August 5th 2014 CppCon 2014: Nicolas Fleury "C++ in Huge AAA Games", Nicholas Fleury, 2014 The (Fun, Violent) History Lesson Inside "Assassin's Creed Unity", Jeff Beer, October 22nd 2014 'Assassin's Creed' Needs To Slow Down And Refocus, Or Risk Total Derailment, Paul Tassi, November 14th 2014 Building a better Paris in Assassin's Creed Unity, Andrew Webster, October 31st 2014 Silver lining: Late art historian's work, 'Assassin's Creed' could help rebuild Notre Dame, Alix Martichoux, April 16th 2019 Notre Dame Cathedral fire: How a video game and 3D laser scans could help the reconstruction effort, James Rogers, April 16th 2019 Assassin’s Creed Unity was downloaded 3 million times last week, Ali Jones, April 26th 2019 Ubisoft offers Assassin's Creed Unity for free so you can see Notre Dame Cathedral, Harry Domanski, April 18th 2019 מייקי לוי‏, "העתק מדויק": האם קתדרלת נוטרדאם תשוחזר בזכות משחק מחשב?, באתר וואלה, 18 באפריל 2019 Assassin's Creed Unity Delayed, Now Launching Alongside Assassin's Creed Rogue, Eddie Makuch, August 28th 2014 Assassin's Creed Unity for Xbox One Reviews, Metacritic Assassin's Creed Unity for PC Reviews, Metacritic Assassin's Creed Unity for PlayStation 4 Reviews, Metacritic Assassin’s Creed Unity Review – Return to Form (PS4), Chandler Wood, November 11th 2014 Assassin's Creed Unity review, Louise Blain, November 11th 2014 Assassin’s Creed Unity Review, Neil Watton, November 11th 2014 Review: Assassin’s Creed Unity, Dom, November 28th 2014 Starting From Scratch - Assassin's Creed Unity - Xbox One, Matt Miller, November 11th 2014 Assassin's Creed Unity Review, Jamie Trinca, November 11th 2014 Review: Assassin's Creed Unity Xbox One, Kate Grey, November 11th 2014 Assassin's Creed Unity - Review, Brandon Jones, November 11th 2014 Assassin’s Creed Unity Review, Mike Stubbsy, November 11th 2014 Assassin's Creed Unity, Cyril Lachel, November 11th 2014 Assassin’s Creed: Unity review: Let them eat cake, Hayden Dingman, November 15th 2014 Assassin's Creed Unity Xbox One Review: The Blood of Angry Men, the Dark of Ages Past, Jeremy Parish, November 13th 2014 Assassin’s Creed Unity Review: Not Quite the Revolution We Were Promised, Matt Peckham, November 11th 2014 Assassin's Creed: Unity (for PC) Review, Gabriel Zamora, December 17th 2014 Assassin's Creed Unity - ביקורת, 15 בנובמבר 2014 Assassin's Creed Unity Review, Marty Silva, November 11th 2014 Review: Assassin's Creed Unity (Post-Patch) - Ambitious and Flawed, but Ultimately Good, Giuseppe Nelva, November 30th 2014 Assassin's Creed Unity Review, Mark Walton, November 19th 2014 Assassin's Creed Unity review, Tom Bramwell, November 11th 2014 Assassin’s Creed Unity Review, Gareth Chadwick, November 24th 2014 Assassin’s Creed Unity - Revolutionary? Or just plain ordinary?, CodecMoments, November 17th 2014 Assassin's Creed Unity Review, Lydia Sung, November 11th 2014 Review: Assassin's Creed Unity, Chris Carter, November 11th 2014 Assassin's Creed Unity review, Tom Senior, November 14th 2014 Assassin's Creed Unity review: Paris burning, Arthur Gies, November 11th 2014 Assassin's Creed: Unity Review, James Furlong, December 3rd 2014 Assassin’s Creed Unity – You say you want a revolution, KingLink Reviews, June 13th 2021 Assassin's Creed Unity Review, Brendan Griffiths], November 14th 2014 Assassin's Creed Unity Review, Robert Ramsey, July 12th 2022 Assassin's Creed Unity review: A tale of two games, Sam Prell, November 11th 2014 Assassin's Creed: Unity Review, Vinny Caravella, November 11th 2014 Best Assassin’s Creed games ranked from AC1 to Mirage, Kyle Wilson, The Loadout, October 6th 2023 All the ‘Assassin’s Creed’ games, ranked, Elise Favis, Gene Park, Washington Post, November 11th 2020 Best Assassin’s Creed Games, Ranked, Michael Cripe, The Escapist, October 5th 2023 Best Assassin's Creed games — all 16 entries ranked from best to worst, Kes Eylers-Stephenson, TrueTrophies, October 25th 2023 All Assassin’s Creed games, ranked, Sarib Zahoor, PC Invasion, October 12th 2023 Every Assassin’s Creed Game Ranked Worst to Best, Chris Freiberg, Matthew Byrd, Den of Geek, October 7th 2023 Every Assassin's Creed Game, Ranked, Steve Watts and Jordan Ramee, GameSpot, October 27th 2023 The best Assassin's Creed games ranked from filler to killer, Josh Broadwell, USA Today, October 3rd 2023 Every Assassin's Creed Game RANKED, Caitlin Johnson, WatchMojo Assassin's Creed Games Ranked REFRESH, WatchMojo, October 11th 2024 Assassin's Creed: Ranking Every Game's Story From Worst To Best, Jackson Osterhout, WhatCulture, July 10th 2017 All Assassin's Creed Games, Ranked from Worst to Best, Tayyab Shah, Insider Gaming, December 9th 2023 Assassin’s Creed Games Ranked From Worst To Best, John-Paul Jones, PlayStation Universe, April 30th 2020 Assassin’s Creed Games Ranked From Worst To Best, Will Harris, The Gamer, Updated November 23rd 2020 The best ‘Assassin’s Creed’ games, ranked, Jonathan Wright, We Got This Covered, February 2nd 2023 The 10 Best Assassin's Creed Games, IGN, January 14th 2024 Every Assassin's Creed game, ranked, Samuel Roberts, PC Gamer, September 13th 2022 The Assassin’s Creed series ranked — with Odyssey included, Chris Plante and Simone de Rochefort, Polygon, Updated October 2nd 2018 Ranking The Assassin’s Creed Games, Marc Say, Gadgets Middle East, October 30th 2020 Assassin's Creed: All mainline games ranked worst to best, Dan Lipscombe, January 10th 2024 The Assassin's Creed series, ranked, Tom Phillips, Eurogamer, Updated October 25th 2017 Every Assassin's Creed Game, Ranked, Devon Lord-Moncrief & Robbie Robinson, CBR, Updated August 14th 2024 Best Assassin's Creed games, ranked, Louise Blain, GamesRadar+, Updated September 26th 2024 The Assassin's Creed games ranked from worst to best, AlienWare Arena Every 'Assassin's Creed' Mainline Game, Ranked (Including the One with the Hilarious Bugs), Jeffrey Carter, Collider, October 24th 2021 Ranking all 11 main Assassin's Creed games, Ali Plumb and Owen Gough, May 11th 2020 Assassin's Creed games ranked from best to worst, Joe Julians, RadioTimes, October 11th 2023 Assassin's Creed - all the games ranked from worst to best, Jennifer Allen, September 4th 2018 Assassin’s Creed – Main Games Ranked From Best to Worst!, Dillon Van Der Putten, The Beta Network, November 9th 2020 The Best Assassin’s Creed Games Ranked, Jennifer Locke and Amitesh Dhar, Attack of the Fanboy, October 31st 2022 The best Assassin’s Creed games, Gabe Gurwin and Jesse Lennox, Digital Trends, November 17th 2020 An inarguable ranking of all 12 mainline Assassin’s Creed games from worst to best, Harrison Brocklehurst, The Tab Best Assassin’s Creed games in 2024 - every series entry ranked, Rob Dwiar, TechRadar, Updated September 26th 2024 The Best Assassin's Creed Games (All Assassin's Creed Games Ranked Worst To Best), Ivan Sljivic, Gamers Decide, Updated January 8th 2022 Every Assassin’s Creed game ranked worst to best, Georgina Young, The Sun, October 9th 2023 Best Assassin's Creed games ranked: every Assassin's Creed game ranked from best to worst, Ryan Woodrow, Sports Illustrated, October 9th 2023 All The Assassin's Creed Games, Ranked Worst To Best, David Caballero, Screen Rant, Updated October 5th 2023 Every Assassin's Creed Game, Ranked, Joshua Pedroza-O'Leary, Game Rant, Updated October 11th 2024 Ranking The Best Assassin’s Creed Games From The Series, Nelson Chitty, FandomSpot Best Assassin's Creed Games, Robert Ramsey, Push Square, October 16th 2023 Every Main Assassin's Creed Game, Ranked By Story, Skeith Ruch, Hardcore Gamer, August 15th 2024 Let's Rank The Assassin's Creed Games, Worst To Best, Zack Zwiezen, Kotaku, Updated January 5th 2024 Best Assassin’s Creed Game: All 18 AC Games, Ranked, Chris Jecks and Zhiqing Wan, Twinfinite, October 6th 2023 Assassin's Creed: Unity (Xbox One, PlayStation 4, PC) review: Two steps back, Jeff Bakalar, November 11th 2014 D.I.C.E. Awards By Video Game Details Assassin's Creed Unity, Interactive.org Assassin's Creed Unity Just Doesn't Run Very Well On PS4 Or Xbox One, Kirk Hamilton, November 11th 2014 Assassin's Creed Unity's glitches are awful, but also kind of amazing, Connor Sheridan, November 19th 2014 Ubisoft's guide to everything wrong with Assassin's Creed Unity, Brian Crecente, November 14th 2014 Ubisoft Apologizes For Assassin's Creed Unity With Free DLC, Jason Schreier, November 26th 2014 A Message from the Assassin's Creed Team - UbiBlog - Ubisoft®, UbiBlog, February 11th 2016 No new Assassin's Creed game this year, Ubisoft confirms (update), Allegra Frank, February 11th 2016 Jean-Luc Melenchon fights against Assassin's Creed Unity, Le Monde, November 14th 2014 Melanchon Gets Carried Away (A Little Quickly) Against Assassin's Creed Unity, Robin Andraca, November 13th 2014 Video Game Meets History, and France Rebels Again, Dan Bilefsky, November 20th 2014 Jean-Luc Melenchon denounces the propagande of 'Assassin's Creed Unity', Mathilde Siraud, November 13th 2014 How Assassin’s Creed Unity Navigates the French Revolution’s Politics, Matt Peckham, October 6th 2014 Assassin’s Creed Unity is a consumer video game, not a history lesson, William Audureau, November 12th 2014 Ubisoft® reports third quarter 2014-15 sales Ubisoft says 11 games sold over 10 million copies each in PS4/Xbox One era, Mike Minotti, May 14th 2020 Last Chance To Get Assassin's Creed Unity For Free On PC, Jenae Sitzes, April 24th 2019 Ubisoft Responds to Assassin's Creed Female Character Controversy, Evan Narcisse, June 11th 2014 Ubisoft abandoned women assassins in co-op because of the additional work, Megan Farokhmanesh, June 10th 2014 No female leads in Assassin's Creed Unity 'unfortunate but a reality of game development', Steven Burns, June 11th 2014 Ubisoft attempts to explain why Assassin's Creed: Unity's co-op has no playable women, Brenna Hillier, June 11th 2014 The lack of playable female characters in Assassin's Creed Unity is more than just "unfortunate", Tim Clark, June 11th 2014 Animating women should take 'days,' says Assassin's Creed 3 animation director, Megan Farokhmanesh, June 11th 2014 "I understand the issue, but it's not relevant in Assassin's Creed Unity", Martin Robinson, June 24th 2014 Desilets: Assassin's Creed Unity with four women would have been awesome, Michael McWhertor, June 13th 2014 You can be a female assassin in Sunset Overdrive, Wesley Yin-Poole, June 20th 2014 Ubisoft vice president Maxime Beland resigns amidst allegations of workplace abuse, Andy Chalk, July 7th 2020 Ubisoft’s toxic culture problems allegedly span more than a decade of abuse, Megan Farokhmanesh, July 21st 2020 Ubisoft Family Accused of Mishandling Sexual Misconduct Claims, Jason Schreier, July 21st 2020 Assassin's Creed Unity Runs at 900p/30fps on Xbox One and PS4 to "Avoid Debates", Chris Pereira, October 7th 2014 Ubisoft Denies It Lowered PS4 Specs on Assassin's Creed Unity, Rob Crossley, October 7th 2014 Performance Analysis: Assassin's Creed Unity, David Bierton, November 14th 2014